Document ID: 32009D0004

DECIZIA COMISIEI
din 18 decembrie 2008
de modificare a anexei II la Decizia 79/542/CEE a Consiliului în ceea ce privește rubrica privind Botswana și cea privind Brazilia din cadrul listei țărilor terțe sau a regiunilor acestora din care sunt autorizate importurile anumitor categorii de carne proaspătă în Comunitate
[notificată cu numărul C(2008) 8516]
(Text cu relevanță pentru SEE)
(2009/4/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2002/99/CE a Consiliului din 16 decembrie 2002 de stabilire a normelor de sănătate animală care reglementează producția, transformarea, distribuția și introducerea produselor de origine animală destinate consumului uman (1), în special teza introductivă de la articolul 8 punctul 1 primul paragraf și articolul 8 punctul 4,
întrucât:
(1)
Decizia 79/542/CEE a Consiliului din 21 decembrie 1976 privind întocmirea listei cu țări terțe sau cu regiuni ale acestora și de stabilire a condițiilor de sănătate animală și publică și de certificare sanitar-veterinară, pentru importul în Comunitate de anumite animale vii și carne proaspătă provenită de la acestea (2) stabilește condițiile sanitare necesare pentru importul în Comunitate de animale vii cu excepția ecvideelor și pentru importul de carne proaspătă provenită de la aceste animale, inclusiv de la ecvidee, dar cu excepția preparatelor din carne.
(2)
Decizia 79/542/CEE prevede că importurile de carne proaspătă destinate consumului uman sunt permise numai dacă această carne provine de pe teritoriul unei țări terțe sau dintr-o regiune a acesteia dintre cele enumerate în partea 1 din anexa II la respectiva decizie, iar carnea proaspătă îndeplinește cerințele prevăzute în certificatul sanitar-veterinar corespunzător pentru această carne, în conformitate cu modelele descrise în partea 2 din anexa menționată, ținând seama de orice condiții specifice sau garanții suplimentare cerute pentru carne.
(3)
Botswana este menționată în partea 1 din anexa II la Decizia 79/542/CEE și a fost împărțită în diferite teritorii, în principal în funcție de starea de sănătate a animalelor din aceste teritorii. Teritoriile respective sunt autorizate să exporte către Comunitate carne proaspătă dezosată și maturată obținută de la bovine domestice, oi și capre domestice și de la anumite animale nedomestice de crescătorie și sălbatice (denumită, în continuare, „carne proaspătă”).
(4)
La 20 octombrie 2008, a fost suspectată apariția unui focar de febră aftoasă la o fermă situată în districtul Ghanzi, localizat în zona sanitar-veterinară de combatere a bolilor 12 din Botswana. Respectiva zonă sanitar-veterinară de combatere a bolilor este, în prezent, autorizată să exporte carne proaspătă către Comunitate. De îndată ce prezența focarului a fost confirmată, autoritatea competentă din Botswana a suspendat exporturile de carne proaspătă către Comunitate.
(5)
Având în vedere aceste circumstanțe, importurile în Comunitate de carne proaspătă provenită din zona sanitar-veterinară de combatere a bolilor 12 din Botswana ar trebui să nu mai fie autorizate. Ținând seama de faptul că autoritatea competentă din Botswana a furnizat suficiente garanții cu privire la măsurile aplicate în vederea controlării răspândirii bolii și având în vedere că zonele afectate sunt complet îngrădite, este adecvat să se limiteze restricțiile numai la zona sanitar-veterinară de combatere a bolilor 12.
(6)
Descrierea teritoriului BR-1 din Brazilia exclude din cadrul teritoriilor autorizate să exporte carne de vită proaspătă, dezosată și maturată către Comunitate o zonă denumită „zonă de înaltă supraveghere”. Aceasta constă într-o fâșie de 15 km care se întinde de-a lungul graniței cu Paraguay-ul și care cuprinde câteva localități, printre care se numără Caracol și Antônio João, care nu au fost incluse. Prin urmare, se cuvine ca aceste două localități să fie incluse în descrierea „zonei de înaltă supraveghere” de pe teritoriul BR-1.
(7)
Prin urmare, partea 1 din anexa II la Decizia 79/542/CEE ar trebui modificată în consecință.
(8)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Partea 1 din anexa II la Decizia 79/542/CEE se înlocuiește cu textul din anexa la prezenta decizie.
Articolul 2
Prezenta decizie se aplică de la 20 decembrie 2008.
Articolul 3
Prezenta decizie se adresează statelor membre.
Adoptată la Bruxelles, 18 decembrie 2008.

Labels: 17
0
3
6
18